На Маларытчыне шмат педагогаў, якія ўжо на заслужаным адпачынку. Нядаўна для іх прайшоў традыцыйны святочны агеньчык. Ініцыятарам і арганізатарам правядзення сустрэчы выступілі старшыня Маларыцкай раённай арганізацыі Беларускага прафсаюза работнікаў адукацыі і навукі Тамара Бурштын і старшыня раённага савета ветэранаў педагагічнай працы Соф’я Якубчык пры падтрымцы начальніка аддзела адукацыі, спорту і турызму Маларыцкага райвыканкама Таццяны Лаўрэенка. На базе СШ №2 г.Маларыта традыцыйна сабралася суквецце педагагічных талентаў раёна. Сюды былі запрошаны тыя, хто сваё жыццё прысвяціў настаўніцтву. Розную колькасць гадоў яны адпрацавалі ў школе. Але ўсіх педагогаў, у тым ліку — заслужаных настаўнікаў і выдатнікаў адукацыі, аб’ядноўваюць мудрасць, талент, вопыт, прафесійнае майстэрства, адданасць сваёй справе.